b'\n_START_ARTICLE_\nSam l\'Insubmergible\n_START_SECTION_\nBiografia\n_START_PARAGRAPH_\nEl gat, que era de color blanc i negre, origin\xc3\xa0riament pertanyia a un mariner del vaixell de guerra alemany Bismarck. L\'animal es trobava a bord el 18 de maig de 1941, moment en qu\xc3\xa8 el cuirassat va salpar en el marc de l\'Operaci\xc3\xb3 Rhein\xc3\xbcbung, la seva primera i darrera missi\xc3\xb3. El Bismarck fou enfonsat despr\xc3\xa9s d\'una batalla ferotge el 27 de maig, en la qual nom\xc3\xa9s 118 dels seus 2.200 tripulants van sobreviure. Hores despr\xc3\xa9s, el gat fou trobat flotant en una taula de fusta, essent recollit per mariners brit\xc3\xa0nics del destructor HMS Cossack. Desconeixedors del nom que tenia l\'animal al Bismarck, la tripulaci\xc3\xb3 del Cossack va batejar-lo com a "Oscar"._NEWLINE_Oscar va servir a bord del Cossack els seg\xc3\xbcents mesos, mentre la nau brit\xc3\xa0nica realitzava tasques de protecci\xc3\xb3 en diversos combois pel Mediterrani i l\'Atl\xc3\xa0ntic. El 24 d\'octubre del 1941, no obstant, mentre el Cossack escortava un comboi des de Gibraltar al Regne Unit, va ser atacat i inutilitzat per un torpede disparat pel submar\xc3\xad alemany U-563. La tripulaci\xc3\xb3 va ser transferida al destructor HMS Legion, i es va intentar retornar al Cossack a Gibraltar. Tot i aix\xc3\xad, un empitjorament de les condicions clim\xc3\xa0tiques va convertir la tasca en impossible, i es va haver d\'abandonar el vaixell. El 27 d\'octubre, un dia despr\xc3\xa9s de desenganxar la nau, el Cossack es va enfonsar a l\'oest de Gibraltar. L\'explosi\xc3\xb3 inicial havia destrossat una tercera part de la secci\xc3\xb3 davantera del vaixell, matant a 159 membres de la tripulaci\xc3\xb3, per\xc3\xb2 Oscar va aconseguir sobreviure. L\'afortunat gat va viatjar amb la resta de tripulants a Gibraltar._NEWLINE_Ara conegut com a Sam l\'Insubmergible, el gat va ser transferit al portaavions HMS Ark Royal, el qual, per cert, havia estat crucial en l\'enfonsament del Bismarck. Tot i aix\xc3\xad, all\xc3\xad tampoc va tenir sort. Tornant de Malta, el 14 de novembre de 1941, el vaixell tamb\xc3\xa9 va ser torpedinat, aquest cop pel submar\xc3\xad U-81. Es va intentar salvar l\'Ark Royal, tamb\xc3\xa9 portant-lo a Gibraltar, per\xc3\xb2 la via d\'aigua era massa gran. Finalment, el vaixell es va enfonsar a 30 milles de Gibraltar. La lentitud en qu\xc3\xa8 es va enfonsar el vaixell va pemetre salvar a tots els tripulants menys un, incl\xc3\xb2s Sam, a qui van trobar aferrant-se a una taula flotant. "enfadat per\xc3\xb2 gaireb\xc3\xa9 il\xc2\xb7l\xc3\xa8s". Posteriorment seria transferit al HMS Lightning i al HMS Legion, el qual ja l\'havia salvat del Cossack. M\xc3\xa9s endavant el Legion tamb\xc3\xa9 s\'enfonsaria, el 1942, i el Lightning el 1943._NEWLINE_La p\xc3\xa8rdua de l\'Ark Royal va comportar el final de la carrera navegant de Sam, que fou transferit a les oficines del Governador de Gibraltar, primer, i a la base dels mariners de Belfast, despr\xc3\xa9s, on pass\xc3\xa0 la resta de la guerra._NEWLINE_Sam va morir el 1955._NEWLINE_Georgina Shaw-Baker va realitzar un retrat en colors pastel de Sam, titulat Oscar, el gat del Bismarck ("Oscar, the Bismarck\'s Cat" en angl\xc3\xa8s). Actualment es troba al National Maritime Museum de Greenwich.\n_START_SECTION_\nExist\xc3\xa8ncia\n_START_PARAGRAPH_\nAlguns autors han q\xc3\xbcestionat si la biografia d\'Oscar/Sam no podria ser una ficci\xc3\xb3 n\xc3\xa0utica. Un dels punts m\xc3\xa9s discutits \xc3\xa9s que hi ha imatges de dos gats diferents identificats com a Oscar/Sam. L\'enfonsament del Bismarck i el rescat d\'un nombre limitat de supervivents va tenir lloc en condicions desesperades, amb els vaixells brit\xc3\xa0nics rebent l\'ordre d\'abandonar les tasques de rescat davant la possible pres\xc3\xa8ncia de submarins alemanys, havent de deixar molts dels supervivents morir ofegats. En l\'obra de Ludovic Kennedy no s\'esmenta en cap moment l\'incident del gat.'